Imtella' Diċembru 2, 2021 Ritratti: Antonia Micallef Il-passaġġ tal-Milied 'Illuminated Trail' ġie inawgurat fil-Palazz Verdala, fil-limiti tas-Siġġiewi. Il-kunċett beda bħal daż-żmien sena bħala 'drive through' fl-għelieqi tal-kumpless Gianpula. Din is-sena, din l-attività se terġa' tingħata l-ħajja fil-Verdala, bid-differenza li minflok 'drive through' se tittella' f'forma ta' 'walk through', li jfisser, li permezz ta' din l-inizjattiva, il-viżitaturi jistgħu jimxu fil-ġonna tal-Palazz li se jkunu mogħnija bi strutturi ta' karattri u oġġetti mixgħulin. Il-'walk through' tikkonsisti wkoll f'sezzjoni ddedikata għall-ikel. Il-pubbliku jista' jżur dan l-avveniment kuljum, mit-3 ta' Diċembru sad-9 ta' Jannar. Din hija attrazzjoni li qed issir mill-Awtorità Maltija tat-Turiżmu b'risq il-Malta Community Chest Fund Foundation.